b'\n_START_ARTICLE_\nBabrujsk\n_START_PARAGRAPH_\nBabrujsk (hviterussisk: \xd0\x91\xd0\xb0\xd0\xb1\xd1\x80\xd1\x83\xd0\xb9\xd1\x81\xd0\xba) eller Bobrujsk (russisk: \xd0\x91\xd0\xbe\xd0\xb1\xd1\x80\xd1\x83\xd0\xb9\xd1\x81\xd0\xba) er en by i Mahiljow voblasts i Hviterussland. Den ligger ved elven Bjarezina, og har ca. 227\xc2\xa0000 innbyggere (2000). Navnet kommer sannsynligvis fra det hviterussiske ordet \xd0\xb1\xd0\xb0\xd0\xb1\xd1\x91\xd1\x80 (babjor), som betyr bever.\n_START_SECTION_\nHistorie\n_START_PARAGRAPH_\nBabrujsk omtales skriftlig f\xc3\xb8rste gang p\xc3\xa5 midten av 1300-tallet, noe som gj\xc3\xb8r den til en av Hviterusslands eldste byer. Arkeologiske unders\xc3\xb8kelser har p\xc3\xa5vist bosetninger fra 4/500-tallet litt lenger oppe langs elven Bjarezina. Under Vladimir I av Kiev var den en landsby der byen ligger i dag, som prim\xc3\xa6rt livnerte seg av fisking og pelsdyrjakt. Etter Kievrikets fall kom omr\xc3\xa5det inn under Polen-Litauen, og Babrujsk ble et viktig milit\xc3\xa6rt st\xc3\xb8ttepunkt. P\xc3\xa5 1300-tallet ble det bygget en festning p\xc3\xa5 en av h\xc3\xb8ydene n\xc3\xa6r elven._NEWLINE_I tillegg til byens milit\xc3\xa6re betydning var Babrujsk ogs\xc3\xa5 et handelssentrum. Man har funnet spor etter et marked med mer enn 75 staller, noe som tyder p\xc3\xa5 stor aktivitet. Byen l\xc3\xa5 strategisk til med kryssende handelsruter samt elven og utover f\xc3\xb8rste halvdel av 1600-tallet vokste dens \xc3\xb8konomiske betydning. En rekke h\xc3\xa5ndverkere bosatte seg her, bl.a. snekkere, smeder, gullsmeder og bakere. P\xc3\xa5 denne tiden hadde Babrujsk mellom 2\xc2\xa0000 og 5\xc2\xa0000 innbyggere._NEWLINE_Rundt byen strakte det seg en mur av tre og jord med vaktt\xc3\xa5rn. Etter Polens andre deling i 1793 ble den en del av Russland. I 1810 begynte russerne \xc3\xa5 bygge en festning som grensepost mot Preussen og \xc3\x98sterrike. Festningen var nesten ferdig da Napoleon angrep i 1812, og klarte \xc3\xa5 holde ut gjentatte angrep i fire m\xc3\xa5neder. Etter Napoleonskrigen ble byggingen gjenopptatt og utvidet, og festningen sto endelig ferdig i 1820._NEWLINE_Folketellingen i 1861 viste 15\xc2\xa0766 innbyggere, inkludert hviterussere, ukrainere, polakker og j\xc3\xb8der. Bebyggelsen var stort sett av tre, i 1866 hadde byen 1\xc2\xa0498 hus, hvorav 29 i mur. Resten var trehus. Babrujsk hadde betydelig j\xc3\xb8disk befolkningsinnslag, i 1897 besto den av 34\xc2\xa0336 innbyggere, hvorav 20\xc2\xa0760, eller 60%, j\xc3\xb8der. Hele byen brant i 1902, og ble gjenoppbygget i mur._NEWLINE_1919\xe2\x80\x931920 ble Babrujsk okkupert av polske tropper som en del av den polsk-sovjetiske krig._NEWLINE_Sammen med resten av Hviterussland ble Babrujsk okkuprt av Hitler-Tyskland i 1941. Byens j\xc3\xb8diske befolkning enten flyktet eller ble utryddet i holocaust. 29. juni 1944 kastet den r\xc3\xb8de h\xc3\xa6r tyskerne ut av det som n\xc3\xa5 var en by i ruiner. Babrujsk hadde 84\xc2\xa0107 innbyggere i 1939 og bare 28\xc2\xa0352 etter krigen. Tusenvis av arbeidere og krigsfanger ble satt til \xc3\xa5 rydde i ruinene og gjenoppbygge byen. Hovedvekten i denne f\xc3\xb8rste fasen l\xc3\xa5 p\xc3\xa5 \xc3\xa5 f\xc3\xa5 industrien opp \xc3\xa5 g\xc3\xa5 igjen.'